Kære studenter

For mig er det et stort privilegie at få lov at stå her og tale til jer i dag. Det er et fantastisk smukt syn at se ud over det her hav af hvide huer og glade ansigter. Et kæmpestort tillykke med jeres eksamener. I er nu færdige med gymnasiet og skal videre ud i livet.

For hver enkelt af jer er det utvivlsomt en hel særlig følelse, en unik oplevelse og en skelsættende begivenhed at blive færdig som student. En tid der skal nydes for fuld udblæsning, og som det er fuldt ud berettiget at fejre. I har arbejdet for sagen og er nu kommet i mål.

Men sætter vi i dag ind i en lidt større kontekst, i et historisk perspektiv, ja så må vi jo erkende, at I blot er en del af en efterhånden lang række af generationer, der har taget en gymnasialuddannelse; I er lidt groft simplificeret blot endnu en årgang, der dimitterer fra HHX/HTX.

I dag vil jeg tale lidt til jer om det at være unik i sin egen tid, og samtidig forbundet til noget større, og om det at søge det enkle i det komplekse og udleve sin egen livsfilosofi.

Lad os starte med det med tid. Da I begyndte her for snart tre år siden i 1.g, var tiden nemlig en helt anden, end den er i dag. Ja, vi har næsten helt glemt det, heldigvis, men I er jo en del af Corona-generationen, hvis gymnasietid blev præget af restriktioner, håndsprit, selvtest og sociale afsavn. Det er en tid, som har præget jer på forskellige vis, og som vil være en del af den historie, som I for altid vil bære med jer.

Et andet fænomen som karakteriserer jeres tid, er den hastighed hvormed nye teknologier udvikles. Teknologier, der for bare få år siden ville været blevet set på som det rene science fiction, er dag virkelighed.

Diskussioner om brugen af kunstig intelligens og de etiske spørgsmål, som det rejser, fylder meget i medierne for tiden og også i debatten omkring uddannelse og læringsudbytte.

Og måske har en enkelt eller to af jer da også været opmærksomme på mulighederne i de nye teknologier og tænkt, hvorfor overhovedet skrive den engelske stil selv, når nu ChatGPT kan gøre det både hurtigere og muligt bedre? Og det er måske et rigtig godt spørgsmål, der i virkeligheden slet ikke er så enkelt et svar på endda.

Jeg er ikke i tvivl om, at jeres prompt kompetencer – altså det at kunne fordre f.eks. ChatGPT med nyttig input – for størstepartens vedkommende langt overstiger jeres forældres prompt kompetencer.

Jeg vil endda vove den påstand med en omskrivning af den kinesiske forfatter Yu Huas ord, at vi altså forældregenerationen meget let går hen og bliver ”erindringsfiskere, som [sidder] der på bredden af tidens flod og [venter] på, at fortiden ville bide på krogen.”

Men fortiden kommer ikke til at bide på krogen; og vi kommer til at vente forgæves. For vi kan ikke skrue tiden tilbage til de ”gode gamle dage” før digitaliseringen, før kunstig intelligens. Det er derimod mit håb, at I ved at sætte kompetencerne fra jeres studentereksamen i spil vil kaste snøren ud og få ny viden på krogen, hive nye opfindelser i land og losse mængder af nye teknologiske løsninger til gavn ikke bare for jer selv, men hele samfundet og verden som sådan.

For selvom dagen i dag med rette handler om at fejre jer, så må vi ikke glemme forbundetheden med omverden. At ting hører sammen og har betydning på en større skala end ens eget lille univers. Jeg har allerede nævnt Corona, som én af de ting, der har givet jer bevidsthed om globale sammenhænge, og at hvad der sker på et fiskemarked i Kina pludselige kan have stor indflydelse på en skoledag i Holstebro.

Men også krigen i Ukraine er en del af det at blive student i jeres tid, og noget som sikkert har sig spor i jeres bevidsthed om, hvad det er for en verden, I nu for alvor skal ud at være en del af. En verden hvor vi alle er vævet tæt ind i hinandens liv, både pga. sociale medier og teknologiske muligheder, men også i kraft af internationale medlemskaber med dertilhørende forsvarsalliancer, handel og samarbejder.

Jeg er ikke tvivl om, at I nok skal klare jeg godt i den verden. Jeres flotte, hvide huer er en manifestation af, at I har noget at byde på. Men I skal samtidig ud og begå jer i en verden, som kan virke svimlende stor og uoverskuelig. Hvor alt på den ene side er muligt, men hvor succesraten afhænger af, hvordan I hver især forvalter jeres lod.

Det kan i virkeligheden være ret skræmmende at have ansvaret for sit individuelle projekt; at skulle leve op til alles vennernes forventninger, fars og mors forventninger og måske ikke mindst sine egne forventninger.

Faktisk har der aldrig der været skrevet og talt så meget om unges trivsel eller rettere mangel på samme som de sidste par år. For det at være ung i dag er superkomplekst, og ikke ret mange svar er givet på forhånd.

En af mine yndlingskunstnere er Michael Kvium. Jeg er ret fascineret af et af hans billeder, som nogen nok vil hævde er lidt makabert. Det forestiller et nyfødt spædbarn, der hænger med hovedet nedad i sin navlestreng. Under barnets hovedet badet i projektørlys står et dødningehoved. Alt omkring barnet er mørkt og uoplyst. Billedet bærer titlen ”So simple”. Så simpelt.

Jeg har altid følt mig draget af det billede. Måske fordi det på en så direkte måde er en påmindelse om vores forgængelighed, og hvor enkelt livet i virkeligheden er. Vi fødes nøgne, alene og nærmest i frit fald, hvis ikke nogen griber os. Og livets lyskegle peger kun i én retning, nemlig nedad mod kraniet.

Jeg håber, I har oplevet i de år, I har gået her, at der var nogen, som greb jer både fagligt og menneskeligt, og vi ikke lod jer svæve frit. Derfor vil jeg gerne benytte denne lejlighed til at sige tak til skolens personale, der har været med til at gøre det muligt for jer at sidde her i dag; nemlig jeres lærere, studievejlederne, administrationen, kantinen, rengøringen og pedellerne. Alle har de været med til at skabe rammerne for jeres hverdag. Og jeg ved, at de glæder sig på jeres vegne, nu hvor I sidder her, og de er stolte over have fået lov til at være en del af jeres tid.

Men for mig er Kviums billede samtidig også en reminder om, at det handler om, at få det bedste ud af det, mens vi er her. Men hvad er det bedste, kan man måske spørge? Nogen af jer har selvfølgelig allerede lagt en plan og ved, hvilken uddannelse I vil søge ind på, hvor I vil bo, hvilket job I drømme om, og hvor karrieren skal føre jer her.

Men jeg er sikker på, at mindst lige så mange af jer, fortsat er i tvivl. For hvad skal man bruge det til, det her liv. Tiden fra man svæver der i navlestrengen, til man står som kraniet på gulvet. Hvad vil man udrette? Hvad vil man opnå? Hvad nu hvis man vælger helt forkert og fortryder. Det kan godt være temmelig angstprovokerende.

Jeg kender mange, inklusiv mig selv, som synes, det er meget rart at læne sig op ad det, som jeg i daglig tale kalder ”magnetfilosofi”. Magnetfilosofi kan være med til at forsimple det hele lidt. Altså den slags magneter, som nogen af jer måske kender, som man typisk kan købe ved boghandleren, på museer eller tager med sig hjem fra feriesteder. De hænger så der på køleskabslågen eller opslagstavlen og konstant minde en om, hvor enkelt det hele i virkeligheden er.

Super kompleksitets-reducerende mere eller mindre filosofiske citater, som f.eks. Oscar Wildes ”Experience is the hardest kind of teacher. It gives you the test first and the lesson afterward.” Altså erfaring er den strengeste lærer – først får du testen og bagefter undervisningen. Ja, mon ikke vi har alle været der, hvor bagklogskabens klare lys skar os i øjnene.

Og skulle I være i tvivl, om det er muligt at tage styringen på jeres eget liv, så giver forfatteren C. S. Lewis svaret med ordene: “You can’t go back and change the beginning, but you can start where you are and change the ending”. Så det er bare med kaste sig ud i sit livsprojekt og tro på, at hver dag er en ny begyndelse til noget bedre.

Eller som Nuser siger: Livet handler ikke om at vente på stormen lægger sig, men at lære at danse i regne. Det er egentligt ”so simple”.

Jeg tror, at grunden til, at mange af os drages mod magnetfilosofi er, at vi taber pusten lidt i vores supereffektiviserede, højteknologisk samfund, hvor alt går meget stærkt. Det er meget godt lige at bryde tingene ned til overskuelige størrelser, sætte det hele lidt på formler, der giver os kontrollen tilbage.

Små aforismer, der giver fripas til at vælge om, fripas til at begå fejl, fripas til at gå i ring, inden vi finder ud af, hvor vejen egentlig skal føre hen. Det er vigtige fripas at give sig selv, ikke mindst når man er nybagt student, og det handler om det videre uddannelsesvalg og eller ens karrierevej.

Jeg hørte for nogle år siden nu afdøde professor i pædagogik og uddannelsesforskning Katrin Hjort give en karakteristik af de tre nordiske lande, når det handler om uddannelsessystemer.

Hun sagde, at i Danmark skal ting altid kunne betale sig. Altså at vores samfund og dermed også uddannelsessystemet primært er styret af et økonomisk rationale.

I Sverige derimod skal man altid gøre det rigtige. Det passer nok meget godt til vores måske lidt fordomsfulde opfattelse af Sverige som et lovlydigt samfund, hvor man retter ind, og regler er til for at blive overholdt.

I Norge er det til gengæld vigtigt at gøre noget godt, og at noget gør gavn. Altså at uddannelse handler om nytteværdi af mere menneskelig og etisk karakter.

Jeg synes, det er interessante observationer af tre lande, som jo på så mange andre måder minder om hinanden. Jeg håber, I vil bruge de tre betragtninger som en slags lakmusprøve, når I skal videre i livet og til at vælge jeres videre uddannelsesforløb og fremtidige livsbane. For hvad er uddannelse og karriere egentlig værd, hvis det ikke også føles som det rigtige, og ikke gør noget godt for en?

Jeg vil runde af med at citere en af de magneter, der hænger hjemme på mit eget køleskab. Der står:

*Den, som forsøger at fastholde glæden, ødelægger det bevingede liv. Men den som kysser glæden i dens flugt, lever i evighedens solopgang.*

Citatet er skrevet af digteren William Blake, hvis samtid var præget af omvæltningerne i forbindelse med industrialiseringen af det engelske samfund. Der er ingen tvivl om, at der dengang var nogen, som så på maskinernes fremstormen med stor frygt; på samme måde som nogen i dag frygter, at robotterne kommer og tager styringen over vores liv.

Men Blakes ærinde er ikke, at vi skal vende os bort fra det nye, det ukendte, og det vi ikke forstår. Men derimod at vi skal rette opmærksomheden mod alt det gode, der også passerer forbi, samtidig med udviklingen sker.

Mit råd til jer skal derfor lyde:

Bliv ikke erindringsfiskere, der står på flodbredden og venter på, at fortiden bider på krogen. Stævn i stedet ud i livet, kast snøren ud og fang fremtiden ind.

Skriv teksten på jeres egen magnetfilosofi, så I får dechifreret det simple i det komplekse.

Eller som Steffen Brandt sang, dengang jeres forældre var børn og unge:

”Kys det nu, det satans liv, grib det, fang det, før det er forbi”.

Så simpelt kan det siges.

Og med de ord dimitterer jeg årgang 2023 fra Handelsgymnasiet/Teknisk gymnasium i Holstebro.